Bottaksen tallivaihdosta Williamsilta Mercedekselle on pidetty jo joulusta asti varmana tietona, mutta mitään vahvistusta ei osapuolilta ole toistaiseksi saatu.

Häkkinen muotoilee ensimmäisen vastauksensa tarkasti:

– Tilannehan ei voi olla kuljettajan puolelta parempi kuin se, että sua halutaan ja että olet kuljettaja, jota tavoitellaan. Varsinkin talliin, joka on dominoinut formula ykköstä, eli Mercedekselle. Tämähän on suurenmoinen unelmatilanne, Häkkinen hehkuttaa.

Mainos (artikkeli jatkuu alla)

Onko siis Bottaksen ja Mercedeksen välillä neuvoteltu?

– On, on varmasti. Ja se, mitä siellä on tapahtumassa, jää yksinkertaisesti nähtäväksi, ja se ei ole minun päätöksessäni, Häkkinen vahvistaa.

Toiveikkaimmat odottivat Mercedeksen julkistavan Bottaksen siirron jo kuluvalla viikolla, mutta saksalaistallin mukaan kuski-ilmoitukselle ei ole vielä päivämäärää tiedossa. Tämän enempää Häkkinenkään ei asiasta tietä.

– En viitsi alkaa tässä heittämään mitään läppää. Se varmistuu ennen ekaa kisaa tietysti. Ei tässä pitkää aikaa ole, kun alkaa tapahtumaan. Hyvissä ajoin ennen ensimmäisiä testejä alkaa valkenemaan, mitä tässä tapahtuu kaudella 2017, Häkkinen pyörittelee.